钦定古今图书集成/明伦汇编/官常典/第516卷 > 郭企忠
## 钦定古今图书集成/明伦汇编/官常典/第516卷 > 郭企忠

按《金史》本传：“企忠字元弼，唐汾阳王子仪之后。郭氏
自子仪至承勋，皆节镇北方。唐季，承勋入于辽，子孙
继为天德军节度使，至昌金，降为副使。企忠幼孤，事
母孝谨。年十三，居母丧，哀毁如成人。服除，袭父官，加
左散骑常侍。天辅中，大军至云中，遣耶律坦招抚诸
部，企忠来降，军帅命同勾当天德军节度使事，徙所”
部居于韩州。及见太祖，问知其家世，礼遇优厚，以白
鹰赐之。天会三年，伐宋，领西南诸部番、汉军兵为猛安。从破雁门屯兵，加桂州管内观察留后，镇代州。明
年，贼杨麻胡等聚众数千于五台，企忠与同知州事
迪里讨平之，迁知汾州事。是时，汾州初下，居民多为
军士掠去，城邑萧然。企忠诣帅府力请，愿听其亲旧
赎还，帅府从之，未几，完实如故。石州贼阎先生众数
万至城下，僚属虑有内变，请为备。企忠曰：“吾于汾人
有德，保无他。”乃率吏民城守，会援至，合击破之。六年，
改静江军节度留后，迁天德军节度使、汴京步军都
指挥使，累迁金吾卫上将军。秩满，权沁州刺史。到官
岁馀卒，年六十八。